சுரபி அக்கா, அக்கா என சொல்லியிருந்த காரணத்தினால் ஒரு 35 வயதினரை மனதில் வரிந்திருந்தவனுக்கு, அமுதா இவ்வளவு சிறியவளாக இருப்பாள் என நம்ப சிரமமாக இருந்தது. சுரபியை விடவும் உயரம் கம்மியாக, தோள் வரையிலும் சீராக வெட்டப்பட்ட கூந்தலை சிறிய கொண்டை போலாக்கி தலையில் சொருகியிருந்தாள். உயரத்தை சமன் செய்ய அரை அடி நீல ஹை ஹீல்ஸ் செருப்பு, அடர் நீள வண்ணன் ஜீன்ஸ், மெல்லிய நீல வண்ண காட்டன் டாப்ஸ், அதன் மேல் ஒரு ஆழ்ந்த சிவப்பு நிற ஸ்வெட்டர் என மதிமாறன் மனதில் கற்பனை செய்திருந்த அமுதா அக்காவிற்கும், எதிரில் கைப்பையை இறுக்கமாக பற்றியபடிக்கு நின்றிருந்த அமுதாவிற்கும் எள் அளவும் ஒற்றுமை இல்லை. மதிமாறன் இந்த ஆராய்ச்சியில் ஈடுபட்டிருக்க அமுதாவின் மனமோ, ஐ.சி.யூவின் கதவுகள் எப்போது திறக்கும் என ஆவலாக எதிர்பார்த்துக் கொண்டு நின்றிருந்தது.